વિલીને જે પ્રકારે ઈજાઓ થઈ છે એ જોતાં તેને સાવ સાજો, હરતો-ફરતો થતાં તો વાર લાગશે. એટલો સમય અહીં શું કરવાનું? અહીં મૅક્લિન એસ્ટેટ ક્યાં હતી એ શોધવાનું આસાન નથી. અહીં આવીને વિલીએ સપનામાં મળનારો સંકેત ધ્યાનપૂર્વક સમજાવાનો હતો અને એ મુજબ ઈરમાની અતૃપ્ત ઈચ્છા પૂરી કરવાની હતી. એ ઈચ્છા શું હશે, સંકેત શું હશે, સંકેત મુજબનું સ્થળ ક્યાં હશે એ કશી જ કોઈને ખબર ન હતી. સાવ જ અદ્ધરતાલ, માત્ર અટકળના આધારે તેઓ છેક બ્રિટનથી અહીં આવી ચડ્યા હતા.